Foreigner

**Foreigner** (транскрипција на македонски: *Форинер*) ― британско-американска рок-група основана во Њујорк во 1976 година. Основачки членови биле: гитаристот Мик Џонс, пејачот Лу Грам, тапанарот Денис Елиот, клавијатуристот Ал Гринвуд, басистот Ед Гаљарди и мултиинструменталистот Ијан Мекдоналд. Со продадени преку 80 милиони плочи, Foreigner се вбројува меѓу групите со најмногу продадени албуми на сите времиња.

Од 2003 година, Мик Џонс бил единствен основачки член активно вклучен во Foreigner. Двајца основачки членови, Ед Гаљарди и Ијан Мекдоналд, починаале во 2014 и 2022 година, соодветно. Од 2013 година групата повремено се обединувала за турнеи, концерти и гостувања во различни комбинации на поранешни членови од групата.

На 19 октомври 2024 година, групата Foreigner била примена во Куќата на славните на рокенролот.

## Историја на групата
Групата била основана во Њујорк во 1976 година од британските музичари Ијан Мекдоналд (основачки член на King Crimson), Мик Џонс (поранешен гитарист со Џорџ Харисон, Џони Холидеј, Питер Фрамптон и Spooky Tooth), тапанарот Денис Елиот и Американците Ал Гринвуд (клавијатура), Ед Гаљарди (бас) и пејачот Лу Грам.
Џонс го смислил името на групата бидејќи тој, Елиот и Мекдоналд биле Британци, а Грам, Гринвуд и Гаљарди биле Американци, што значи дека барем половина од групата би биле странци без разлика во која земја се наоѓаат. 

Во 1977 година, Foreigner го издале нивниот прв истоимен албум кој се продал во повеќе од пет милиони примероци во САД и на кој се наоѓале два топ-10 сингла „Feels Like the First Time“ и „Cold as Ice“. Следниот албум, *Double Vision,* издаден во јуни 1978 година, бил уште поуспешен. Во 1979 година, Ед Гаљарди си заминал од групата и на негово место на бас дошол Рик Вилс. Со Рик Велс Foreigner да го снимиле нивниот трет албум, *Head Games* ( септември 1979), кој исто така бил многу успешен.

По заминувањето на Мекдоналд и Гринвуд од групата, тие продолжиле да настапуваат како квартет. Нивниот албум *4* (1981) 10 недели бил на прво место на топ-листата во САД и се искачил на второ место во Канада, а исто така со овој албум групата Foreigner се пробила надвор од Северна Америка; албумот се пласирал во топ-5 во ОБединетото Кралство, Германија и Австралија. Три песни од овој албум: „Urgent", „Waiting for a Girl Like You" and „Juke Box Hero" биле успешни на хит-листите ширум светот во 1981 и во 1982 година. Во 1982 година, Foreigner го издале нивниот прв албум со најголеми хитови, *Records*, кој се продал во 7 милиони примероци во САД. Во 1984 година, Foreigner го имале нивниот најголем хит-сингл, баладата „I Want to Know What Love Is“, која се нашла на врвот на топ-листите во САД, Велика Британија, Канада и Австралија, се искачила на трето место во Германија и се пласирала во топ-10 во многу други земји. Албумот на кој била ставена песната, *Agent Provocateur*, бил најуспешен албум на групата во Велика Британија, Германија и во некои други земји во Европа каде се искачил на прво место, а бил успешен и во Австралија каде што се искачил на 3-то место. Во САД и Канада се пласирал во топ-5 на листите за албуми.

По тригодишна пауза, Foreigner го издала албумот *Inside Information* (1987), кој и покрај двата топ-10 хита во САД „Say You Will “ и „I Don't Want to Live Without You“, бил нивен прв албум кој не станал мултиплатинест и кој не се пласирал во топ-10 во САД (стигнал до 15-то место). Групата западнала во криза, па така албумот го означил привремениот крај на соработката меѓу водачите на групата Лу Грам и Мик Џонс.

Во меѓувреме, Лу Грам се посветил на неговата соло-кариера и го издал солистичкиот албум *Ready or Not* на почетокот од 1987 година. Неговиот втор соло-албум*, Long Hard Look,* бил објавен есента 1989 година. Две години подоцна, заедно со Вивијан Кембел, тој ја основал хард-рок групата Shadow King. Сепак, групата се распаднала по објавувањето на нивниот прв албум откако Кембел се приклучил на Деф Лепард. И Мик Џонс пробал да започне соло-кариера, но истовремено работел на заживување на Foreigner.

Од 1990 година, групата претрпела уште неколку промени во составот, вклучувајќи го и заминувањето на Елиот и Вилс во 1991 година, Грам ja напуштил групата во 1990 година, се вратил во 1992 година и повторно си заминал во 2003 година. Трите студиски албуми кои групата ги објавила во текот на овие години - *Unusual Heat* (1991), *Mr. Moonlight* (1994) и *Can't Slow Down* (2009) - не се продавале добро, но албумот со најголеми хитови од 1992 година*, The Very Best...* *and* *Beyond*, на кој имало три нови песни, станал двојно платинест во САД и златен во ОК.

Откако Лу Грам преживеал сериозен тумор на мозокот и имал успешна турнеја низ САД со Foreigner, тој во 2003 година повторно ја напуштил групата за да се посвети на неговата соло-кариера.

Во март 2005 година, Кели Хансен (поранешен член на Hurricane) станал нов фронтмен на Foreigner. Нови членови биле и Џејсон Бонам (син на музичарот од Лед Цепелин, Џон Бонам) на тапани и Џеф Пилсон (поранешен член на Dokken) на бас. Џеф Џејкобс (клавијатури) и Том Гимбел (ритам гитара, саксофон, флејта) биле во групата од 1990-тите. Од првобитната постава останал само Мик Џонс. Со оваа постава, групата од 2005 до 2008 година биле на светска турнеја. Во ноември 2007 година, Мајкл Блустајн го заменил Џеф Џејкобс на клавијатури.

Во октомври 2009 година, во САД бил издаден новиот албум на Foreigner, *Can't Slow Down,* од кој бил објавен синглот *„When It Comes to Love“.* Албумот бил издаден и во Европа во јануари 2010 година. Следувал нов двоен албум во живо објавен есента истата година. Албумот *Acoustique* бил издаден на 23 септември 2011 година. Во 2011 година, Брус Вотсон ѝ се придружил на групата како втор гитарист. Ед Гаљарди, првиот басист на групата, починал од рак на 11 мај 2014 година на 62-годишна возраст. 

Во 2017 година по повод 40-годишнината од основањето групата тргнала на голема турнеја. Поради ова во групата се вратилет оригиналните членови од 1970-тите. На концертот на 20 јули 2017 година во Jones Beach, на сцената гостувале Лу Грам, Ал Гринвуд и Ијан Мекдоналд. За концертите на 7 и 8 октомври 2017 година, сите оригинални членови од групата биле заедно на сцената. Во 2018 година, продуцентот Ренди Џонсон ја потврдил премиерата на мјузиклот *Џубокс Херој* за февруари 2019 година во Торонто. Мјузиклот го напишале Дик Клемент и Иан Ла Френејс.

Есента 2019 година, речиси сите оригинални членови на групата повторно биле на сцената за концертната турнеја *Double Vision - Then and Now*, освен Лу Грам, кој морал да ги откаже концертите од здравствени причини. 

Од 2022 година, основачот на групата Џонс од здравствени причини на сцената се појавува само за неколку песни. Групата повеќето од своите концерти ги изведува без Мик Џонс и настапува состав: Кели Хансен, Брус Вотсон, Џеф Пилсон, Мајкл Блустајн, Крис Фрејзиер и Луис Карлос Малдонадо.мини| Foreigner во публицитет снимен во 1979 година за нивниот албум ''Head Games''

## Членови на групата

### Тековни

* Мик Џонс – водечки и ритам гитари, клавијатури, придружни и водечки вокали      
* Џеф Пилсон – придружни вокали, бас, клавијатури (2004-денес)
* Кели Хансен – главен вокал, перкусии 
* Мајкл Блустајн – придружни вокали, клавијатури 
* Брус Вотсон – придружни вокали, водечки и ритам гитари 
* Крис Фрејзиер – тапани, перкусии 
* Луис Малдонадо – придружни вокали, ритам и водечки гитари, бас 

### Поранешниот

* Лу Грам – главен вокал, перкусии 
* Денис Елиот – тапани, перкусии, повремени придружни вокали 
* Иан Мекдоналд – придружен вокал, ритам и водечки гитари, клавијатури, саксофон, флејта 
* Ал Гринвуд – клавијатури, синтисајзери 
* Ед Гаљарди – придружен вокал, бас 
* Рик Вилс – придружни вокали, бас 
* Џони Едвардс – водечки вокал, ритам и водечки гитари 
* Џеф Џејкобс – придружни вокали, клавијатури 
* Том Гимбел – придружен вокал, ритам гитара, клавијатури, саксофон, флејта  
* Скот Гилман – придружен вокал, ритам гитара, клавијатури, саксофон 
* Марк Шулман – придружни вокали, тапани 
* Брус Тургон – придружни вокали, бас 
* Рон Виксо – тапани 
* Брајан Тичи – тапани 
* Дени Кармаси – тапани 
* Џејсон Бонам – тапани 
* Час Вест – водечки вокал  ; ритам гитара (гостин 2005)
* Пол Миркович – клавијатури 
* Џејсон Сатер – придружни вокали, тапани 

## Дискографија

### Студиски албуми

* *Foreigner* (1977)
* *Double Vision* (1978)
* *Head Games* (1979)
* *Foreigner 4* (1981)
* *Agent Provocateur* (1984)
* *Inside Information* (1987)
* *Unusual Heat* (1991)
* *Mr. Moonlight* (1994)
* *Can't Slow Down* (2009)

## Наводи

Категорија:Музички групи основани во 1976 година
Категорија:Музички групи од Лондон
Категорија:Американски поп-рок музички групи
Категорија:Британски поп-рок музички групи
Категорија:Септети
Категорија:Музички групи од Њујорк